**hutba ISLAMSKA ZAJEDNICA- ČUVAR I ZAŠTITNIK NAŠEG IDENTITETA**

**17. rujan 2021.**

***"I reci: 'Trudite se! Allah će trud vaš vidjeti, a i Poslanik Njegov i vjernici, i vi ćete biti vraćeni Onome Koji zna nevidljivi i vidljivi svijet, pa će vas o onome što ste radili obavjestiti.'"***

***„Neka među vama bude onih koji će na dobro pozivati i tražiti da se čini dobro, a od zla odvraćati, – oni će šta žele postići.“ (Ali ‘Imran, 104)***

Draga braćo,

Danas je 17. rujan/septembar 2021. godine po Miladu, na današnji dan, prije 54 godine potvrđena je snažna opredjeljenost tadašnje generacije muslimana da u ovome gradu i u ovoj sredini učine prve iskorake i udare prve temelje u osnivanju džemata u Sisku.

Draga braćo, na današnji dan, prije 54 godine godine utemeljen je i osnovan prvi inicijativni ili osnivački odbor Islamske zajednice u Sisku te su postavljeni temelji džemata koji punih 54 godine kroči ponosno i zrelo putem čuvanja identiteta muslimana i promoviranja svih islamskih vrijednosti koje su esencijalne u životu muslimanske porodice.

Današnja hutba posvećena je kulturi sjećanja na sve pregaoce, entuzijaste, aktiviste koji su te, daleke 1967. godine započeli i otvorili knjigu islama i muslimana na ovim prostorima okupljeni oko ideje i inicijative da organiziraju džemat i ni sami nisu bili svjesni veličine i vrijednosti tog trenutka koji je označio rađanje novog svjetla (nura) koje i danas svjetli i obasjava životni put muslimanskim porodicama.

Iako od 1967. pa sve do 1974. godine džemat nije imao vlastite prostorije u ovom obliku kakve danas ima, današnji datum 17. 09.1967. ostat će zlatnim slovima upisan kao historijski,sudbonosan i prijeloman da se učini prvi i najvažniji iskorak koji je vodio do formiranja džemata.

Zanimljiva su svjedočanstva ljudi koji su opisali taj trenutak, a koja smo prenijeli i trajno sačuvali od zaborava u Monografiji Islamske zajednice u Sisku. Jedan od svjedoka, Hamdija Alijanović, pismeno je ostavio iza sebe svjedočanstvo o današnjem danu prije 54 godine:

***Negdje iza podne došao mi je Adem Kurjak i pozvao me da dođem njemu u kuću gdje sam zatekao grupicu ljudi koje sam pozdravio i pitao za razlog sastajanja na što mi je odgovoreno da se želi osnovati Odbor Islamske zajednice u Sisku. Među prisutnima neke sam poznavao, a neke nisam. Prepoznao sam braću Zendeli i njihovog brata iz Zagreba koji je došao zbog ovog sastajanja. Razgovaralo se tada o potrebi osnivanja Odbora Islamske zajendice i ja sam imenovan sekretarom Odbora, a za predsjednika Odbora izabran je Islam Bešić.***

Iako nema pisanog traga i dokumenta u kojem su navedena imena svih tih ljudi koji su se sastali i donijeli odluku da formiraju prvi odbor Islamske zajednice u Sisku, prema svjedočanstvima mnogih, u prvom osnivačkom-inicijativnom odboru Islamske zajednice spominju se sljedeća imena: Islam Bešić (predsjednik), Hamdija Alijanović (sekretar), Hasan Zendeli, Mustafa i Ramo Veljačić, Hurem Crnkić, Šaćir Makić, Zufer Bužinkić, Mehmed Ožegović, Hamdija Mujagić, Huse Hajdarević, Rušid Kulenović, asif Sedić, Mehmed Lelić, Adem Mušić, Ale Alagić, Salko Zulić, Mehmed Selmić i Esad Hodžić.

Iako osnovan prvi Odbor Islamske zajednice, narednih 6 godina, sve do kraja 1973. godine, jedini oblik vjerskog okupljanja bio je uz Ramazan kada bi se svakog Ramazana u drugoj muslimanskoj kući obavljale teravije uz ramazanskog imama odnosno softu koji bi za tu prigodu bio poslan. Zabilježeno je da su povremeni (ramazanski) imami koji su dolazili u vrijeme Ramazana u Sisak bili: Abid ef. Veladžić, Rifat ef. Šehić, Abid ef. Keranović, Husein ef. Prošić i Ševko ef. Omerbašić.

Zabilježeno je da je prvi ezan u Sisku pročio Šaćir Makić u naselju Kanak u kući Islama Bešića gdje je klanjana prva teravija. Kuće muslimanskih porodica bile su jedino žarište vjerskog života odnosno punktovi gdje su se muslimani organizirano okupljali uz Ramazan u periodu od 1967. do 1974. godine. Bila je to uvertira za institucionalno sazrijevanje prve zajednice muslimana odnosno stasavanje i grupiranje prve zajednice muslimana.

Nakon osnivanja prvog Odbora Islamske zajednice, dvojica najaktivnijih predsjednika Odbora krajem 60-tih i 70-tih godina sve do kupovine ovoga prostora i nakon toga, koji su intenzivno tragali za načinom da se obezbjedi prostor džemata ali i da se obezbjede stalni imami bili su rahmetli Zufer Bužinkić i Huse Hajdarević.

Iza njih su ostali brojni upućeni dopisi različitim institucijama u to vrijeme kroz koje se mogu iščitatati potrebe muslimana u to vrijeme ali s druge strane i mnogi izazovi i iskušenja kroz koja su prolazili muslimani u to vrijeme, a o kojem su rahmetli Zufer i rahmetli Huse otvoreno i jasno, bez sustezanja pisali odnosno govorili.

Jedan od zanimljivih službenih dopisa datira od 5. kolovoza 1969. godine kojeg potpisuje rahmetli Huse Hajdarević,tadašnji predsjednik Odbora Islamske zajednice, a adresira ga na tadašnje Starješinstvo Islamske zajednice u Bosni i Hercegovini u kojemu se navodi sljedeće:

***Mi smo u više navrata pokušavali putem Općine Sisak doći do lokacije za gradnju potrebne nam džamije i ostalih potrebnih prostorija kako bi naš Odbor mogao razvijati vjerski život u ovom kraju. Lokaciju do danas još nismo dobili navodno radi izmjene urbanističkog plana grada Siska. Bojeći se da ne zamre naš rad i ideja o izgradnji džamije u Sisku mi smo odlučili da kupnjom jedne obitelsjke kuće novogradnje na veoma povoljnom mjestu riješimo to pitanje.***

U istom dopisu se traži posudba od dva milijuna dinara za kupnju obiteljske kuće za potrebe Odbora Islamske zajednice Sisak, a koja je ukupno koštala sedam milijuna dinara.

Ono što se može iščitati iz ovog dopisa jeste činjenica da su i tada muslimani imali hrabru inicijativu da traže lokaciju za gradnju džamije što dokazuje da ideja za izgradnju džamije u Sisku datira od 1969. godine.

Draga braćo, navedene zanimljive činjenice o počecima našeg džemata podsjećaju nas tako vjerodostojno na hadis Allahovog poslanika u kojem se navodi da je „Allahova ruka odnosno milost nad džematom“.

I pored brojnih poteškoća, izazova, turbulentnih vremena, različitih društveno-pravnih sistema i uređenja nenaklonjenih vjeri i vjerskim aktivnostima, džemat je opstao i održao se, mnogi sistemi su prošli i urušili se, džemat kao takav je ostao do dana današnjeg sa nekim drugim izazovima i poteškoćama.

Duše svih ovih plemenitih hizmećara vjeri i džematu svjesne su onoga čemu mi svjedočimo,a to je jedno novo poglavlje u našem džematu kroz gradnju džamije i Islamskog centra, ideje koja je i prije 50 i više godina bila u glavama nekih ljudi.

Allahova odredba i određenje je da to bude u ovom vremenu, za nas kao blagodat, privilegija ali i odgovornost koja nas čeka.

Današnja hutba koja je posvećena svim našim plemenitim i čestitim prethodnicima koji su voljeli džemat i bili vezani za džemat čineći sve što je u njihovoj mogućnosti da se džemat razvija i opstane je podsjetnik i poticaj da osvjestimo sebe kako Uzvišeni Allah dž.š. i od nas očekuje iskren i zdrav nijjet na putu da nam džemat bude pored porodice važna vrijednost koju ćemo čuvati, paziti i njegovati, a shodno našoj posvećenosti džematu, takve ćemo i mi rezultate imati.

I tadašnja skupina muslimana koja se jednog popodneva sastala u jednoj kući ni slutila ni sanjala nije da će njihovo jedno sastajanje polučiti takav razvoj džemata, ali imali su nijjet, želju i zrelost da učine što je do njih.

Molim Allaha, dž.š. da sviju njih nagradi za njihov trud i doprinos.

Hutbu održao: glavni imam MIZ Sisak Alem ef. Crnkić